16.3.2023 г.
BG
Официален вестник на Европейския съюз
C 100/93
5.3.
ЕИСК подчертава значението на финансирането на инфраструктурите за експериментиране и изпитване, за да се помогне на стартиращите предприятия да укрепят своите технологии и да се преодолее пропастта между лабораториите и търговските приложения.
Във връзка с това приветства въвеждането на новата концепция за „съоръжения за изпитване и експериментиране“ в проекта за преразглеждане на ОРГО в сферата на държавните помощи.
По-специално, понятието за съоръжения за изпитване и експериментиране (TEIs) трябва да се разграничава от понятието за тези съоръжения, които обикновено се наричат „технологична инфраструктура“ (TIs).
В това отношение преобладаващата икономическа употреба може да бъде отличителният елемент.
Освен това е необходимо праговете за уведомяване да бъдат равни на 20 милиона евро както за TEIs, така и за TIs, и да се предвиди благоприятна схема за предприятията, които допринасят за най-малко 5 % от инвестиционните разходи в TEIs. 5.4.
ЕИСК приветства и инициативата в областта на обществените поръчки.
В този контекст Комитетът предлага да се разгледа възможността за въвеждане на механизъм, който да гарантира участието на поне едно стартиращо предприятие в най-иновативните обществени поръчки. 5.5.
ЕИСК подчертава значението на наличието на стабилен режим на интелектуална собственост, който да се прилага за изобретенията за стартиращи предприятия, за да се насърчи непрекъснатото развитие на научноизследователската дейност.
След като бизнес партньорите претендират за изключителни права върху научните резултати на ранните етапи (което изисква изключителни права за подкрепа и сътрудничество с научните лаборатории), съществува риск тези резултати да не бъдат доразвити от научните лаборатории, тъй като те вече не представляват икономически интерес.
6.
Водеща инициатива за ускоряване и укрепване на иновациите в европейските екосистеми за иновации в ЕС и преодоляване на различията в областта на иновациите 6.1.
ЕИСК настоятелно призовава Комисията да насърчава междурегионалното измерение на инвестициите.
По-специално той приветства приоритизирането на някои междурегионални иновационни проекти, свързани с ключовите приоритети на ЕС (като например устойчивостта), със съвместното участие на по-слабо иновативни региони и по-иновативни региони. 6.2.
ЕИСК подчертава, че иновациите се основават на цялата верига за научноизследователска и развойна дейност.
Тя варира от научни изследвания, водени от любопитство, до приложни научноизследователски и развойни дейности, както и до сферата на образованието и обучението, и зависи от способностите и ресурсите за внедряване на иновациите, определени от политическите, културните и социално-икономическите системи.
Във връзка с това ЕИСК подчертава, че за да се прилагат структурни иновации и да се разработват нови идеи, публичната подкрепа би трябвало да бъде от полза и за висшето образование, включително професионалното, което е ключово за ускоряването на иновациите), както и за иновационните лаборатории, а не само за проекти, които вече са достигнали етапа на пазарна реализация.
Комисията може да използва няколко пилотни университети за постигането на тази цел. 6.3.
ЕИСК приветства също така подкрепата на Комисията за държавите членки при разработването на важни трансгранични проекти от общоевропейски интерес, като подчертава колко е важно да се оказва подкрепа и на етапа на научните изследвания, тъй като иновациите са процес на местно равнище, който би трябвало да бъде подкрепен от самото начало при сценарий „от долу нагоре“, в съответствие с окончателния доклад „Бъдещето на Европа“ (предложения 12 и 35).
Следователно е необходимо да се финансират както научноизследователските дейности, така и професионалното развитие на изследователите.
Резултатите от научните изследвания, ползващи публична подкрепа, би трябвало да бъдат отворени за по-нататъшно развитие от страна на новаторите, евентуално чрез платформата Innospace. 6.4.
ЕИСК приветства публикуването на документ с насоки, който да помогне на съответните органи да изберат най-подходящата европейска стратегическа програма.
В него също така се подчертава, че е важно стратегическите програми да не се разработват като „затворени раздели“, а да се отчита тяхното взаимно допълване и, когато е възможно, да се прилагат хоризонтално.
7.
Водеща инициатива — Насърчаване, привличане и задържане на таланти в областта на дълбоките технологии 7.1.
ЕИСК приветства тази инициатива за увеличаване на възможностите и създаване на благоприятни условия за среща на работодатели и таланти в цяла Европа. 7.2.
ЕИСК приветства по-специално идеята за обмисляне на възможността за по-благоприятно данъчно третиране на опциите върху акции в Съюза. 7.3.
ЕИСК настоятелно призовава Комисията да обърне внимание на данъчното положение на талантливите хора, които се движат през границите, за да не се ограничава свободното движение на таланти.
7.4.
ЕИСК приканва Комисията да координира националните инициативи, насочени към насърчаване на талантите.